text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Leza Wa\u0304mwityile bu \u201cMwana Mulopwe\u201d"}, {"text_idx": "#000008", "text": "SALA wavuya mwingilo wandi, ebiya waela meso dya kulampe kabambi\u0304le konka so\u0304. Bengidi i basangale kadi bengila bikomo kupityila ku buludiki bwandi bwa tunangu. Inoko Sala byadi nkanka ku kaji, kebabandilangapo bitupu. Mumone mu n\u0303eni wivinga mu makasa mwanda wa kutalaja misanshi. Padi wadi wikwete\u2019ko na kwela bilaka ku pema, mwine wadi bu ki\u0304kalo kyabo. Pema\u2019wa byaadi wa biseba bya bambuji, wadi kemwanze kupeluka na dyuba ne mvula, ne kino kibavuluja Sala myaka mivule yobalonga mu bu\u0304mi bwa kuvilukaviluka. Kyolwa pa kwenda lubilo, na pano kala dyuba kedikapone. Abo bukya lubanga, katale Abalahama *, koku kasha\u0304 ubambi\u0304le meso so\u0304 mwaenda. Aye wandi mulume wasenswe ufika pa kamukuna ka pabwipi, wamumone, kamungamunga."}, {"text_idx": "#000009", "text": "Pa\u0304pityile myaka dikumi na paa\u0304bukile Abalahama ne kisaka kyandi kikatampe Munonga wa Ufalete ne kutwela mu ntanda ya Kenani. Sala wa\u0304kwatakenye wandi mulume mu luno lwendo lulampe loba\u0304di benda kuntu kokebayukilepo, mwanda wa\u0304di uyukile amba udi na mwingilo mukatampe mu mpango ya Yehova wa kubutula muzo ukekala bu lukunwa lwa dyese. Penepa, le Sala wa\u0304di wa kuvuija uno mwingilo namani? Mwanda wa\u0304di n\u0303umba, kadi wa\u0304di kadi na myaka 75. Padi ye uno wa\u0304di wiipangula\u2019mba, \u2018Le mulao wa Yehova ukafikidila namani ponakidi mukaja Abalahama?\u2019 Na bubine wa\u0304di na bubinga bwa kutela mutyima ku uno mwanda\u200b\u2014nansha ke kwikala na kipyupyu kwine."}, {"text_idx": "#000010", "text": "Batwe netu kyaba kimo padi twiipangulanga shi milao ya Leza ikafikidila kitatyi\u2019ka. Tubwanya kukomenwa kwikala na kitu\u0304kijetyima, nakampata shi tutengele kufikidila kwa kintu kyotusenswe. Le i n\u0303eni\u2019ka yotubwanya kuboila ku lwitabijo lwa uno mwana-mukaji mulumbuluke?"}, {"text_idx": "#000011", "text": "Kino kisaka kya\u0304di kikitambatamba\u2019tu mu Edipito. (Ngalwilo 13:1-4) Ebiya ba\u0304shikata mu ntanda ya ngulu ya kutunduka kwa Betele, nansha bu Luzi, mo mwa\u0304di mwiityila bene Kenani. Pa kino kita\u0304tabela kya peulu, Sala wa\u0304di ubwanya kumona mubaile Ntanda ya Mulao. Mu ino ntanda mwa\u0304di bibundi bya bene Kenani, ne mashinda enda ku matanda a kulampe. Inoko mu byonso byaa\u0304mwene, kemwa\u0304dipo kintu nansha kimo kya\u0304di kidingakene na kibundi kya\u0304tamine\u2019mo Sala. Wa\u0304tami\u0304ne mu Ulu, kibundi kya mu Mesopotemya, pa\u0304di lwendo lwa makilometele 1 900 na kwa\u0304di Sala. Mwine mwaa\u0304shile babutule, kibundi kya ntundubuko mwa\u0304di mansoko makatampe ne matyematye, ne yabo njibo miyampe ya musaka ne lubumbu lukomo, padi ye muno mwa\u0304di ne mampompi a mema! Ino, shi tufwatakanye mu n\u0303eni mwa\u0304di mutadila Sala so\u0304 kutunduka, padi ye uno wa\u0304vulukile bintu biyampe bya mu kibundi kyaa\u0304tamine\u2019mo, inoko na bubine ketuyukilepo bya\u0304di bilanga uno mwana-mukaji mwine Leza."}, {"text_idx": "#000012", "text": "Tala byobya bya\u0304lembele mutumibwa Polo ku bukomo bwa mushipiditu ujila pano ke papite kintu kya myaka 2000. Pa kwisambila pa lwitabijo lwa Abalahama ne lwa Sala, wa\u0304nenene amba: \u201cShi bine ba\u0304di bavuluka\u2019nka kuvuluka kokwa koba\u0304tambile, longa ba\u0304mwene muswelo wa kujokela\u2019ko.\u201d (Bahebelu 11:8, 11, 15) Ba Abalahama ne Sala keba\u0304dipo babila nansha dimo bintu byoba\u0304shile. Shi ba\u0304ta\u0304dilwe na ino milangwe, longa padi ba\u0304kwete butyibi bwa kujokela kwabo. Inoko shi ba\u0304joke\u0304le mu Ulu, nabya ba\u0304di ba kubulwa dyese dikatampe dya\u0304di dya kwibapa Yehova. Kadi na bubine keba\u0304dipo ba kuvulukwa, nansha kwikala bu bimfwa biyampe bya lwitabijo, bine bitenga mityima ya bantu bavule."}, {"text_idx": "#000013", "text": "Pa kyaba kya kutala kunyuma, aye Sala wa\u0304tadile\u2019nka kumeso. O mwanda wa\u0304endelele na kukwatakanya wandi mulume mu bu\u0304mi bwa kuvilukaviluka badi papa ke papa, umukwasha pa kupupa pema, kwendeja luombe, ne kushimika pema pa kitu\u0304lo kikwabo. Wa\u0304u\u0304minine makambakano makomo ne kushinta kwa mu bu\u0304mi. Yehova wa\u0304pitulukile mu mulao waa\u0304laile Abalahama\u200b\u2014ino kutela\u2019mo Sala mpika!\u200b\u2014Ngalwilo 13:14-17; 15:5-7."}, {"text_idx": "#000014", "text": "Mfulo mfulo\u0304, Sala wa\u0304kwata butyibi bwa kusapwila Abalahama milangwe yandi. Mumone\u2019po bidi mu n\u0303eni wikonda na milangwe panena\u2019mba: \u201cMonapo bidi, Yehova wan\u0303umbija bu\u0304mba.\u201d Kupwa wa\u0304nena wandi mulume ala\u0304le na mwingidi wandi Hakala mwanda wa kubutula nandi bana. Lelo ubwanya kufwatakanya musanshila mutyima wa Sala pasapwila wandi mulume uno mwanda? Dyalelo kino kibwanya kumweka bu kyeni, inoko mu kine kitatyi\u2019kya kebya\u0304dipo bibi muntu kusonga mukaji wa bubidi, nansha kwikala na mukaji wa pafula mwanda wa kubutula mpyana. * Le Sala wa\u0304langile amba i mu uno muswelo mukafikidila mulao wa Leza wa kulonga muzo kupityila ku lutundu lwa Abalahama? Nansha bikale namani, Sala wa\u0304di na mutyima wa kwipa\u0304na. Le Abalahama wa\u0304longele\u2019po namani? Tutanga\u2019mba \u201cAbalama wakokela diwi dya [Sala].\u201d\u200b\u2014Ngalwilo 16:1-3."}, {"text_idx": "#000015", "text": "Le ino nsekununi ilombola\u2019mba Yehova ye wa\u0304son\u0303enye Sala apa\u0304ne mwingidi wandi bu mukaji kudi Abalahama? Ke amopo. Inoko, byobya bya\u0304longele Sala bilombola\u2019mba o mumweno udi na bantu bavule. Wa\u0304di kalanga\u2019mba i Leza ulengeje makambakano andi, kadi ka\u0304dipo ukilanga\u2019mba Leza ubwanya kulonga\u2019po kintu kikwabo. Byobya bya\u0304longele Sala bya\u0304mulete\u0304le njia ne makambakano kumeso. Inoko, kilongwa kyandi kya\u0304lombweje amba ka\u0304dipo na kwisakila. Mwene kubulwa kwisakila kwa Sala i kutulumukwa mu ino ntanda mudi bantu basenswe kutangidija bya kusakasaka byabo kumeso kwa kintu kyo-kyonso? Shi twikale na mutyima wa kutangidija mpango ya Leza kumeso kwa tumweno twetu, nabya tubaiula lwitabijo lwa Sala."}, {"text_idx": "#000016", "text": "Ne kwija kwine mpika, Abalahama wa\u0304pa Hakala di\u0304mi. Padi Hakala wa\u0304di kalanga\u2019mba kwimita di\u0304mi kubamwikadija na mvubu kupita Sala, o mwanda wa\u0304shilwile kubenga mfumwandi. Bine bya\u0304sense mpata Sala wa\u0304di n\u0303umba! Na lupusa lwa Abalahama ne lwa Leza, Sala wa\u0304pele Hakala mfuto mu muswelo wampikwa kuyukana. Hakala wa\u0304butula Ishemele, mwana mwana-mulume, kupwa myaka ya\u0304pita\u2019po. (Ngalwilo 16:4-9, 16) Nsekununi ilombola monka musapu wa\u0304tambile kudi Yehova, papo Sala na myaka 89, wandi mulume nandi na myaka 99. Bine ba\u0304tambwile musapu utulumuja\u2019po kasha\u0304!"}, {"text_idx": "#000017", "text": "Yehova wa\u0304laya monka mulunda nandi Abalahama amba usa kumuvudijija lutundu lwandi. Kadi Leza wa\u0304mushintyile ne dijina dyandi dine. Dibajinji, wa\u0304di witwa bu Abalama. Ebiya Yehova wa\u0304mwinika bu Abalahama, kushintulula ko kunena\u2019mba \u201cShandya Bavule.\u201d Kadi uno o musunsa mubajinji we\u0304sambile Yehova myanda itala Sala. Wamushintyile dijina dyandi dya bu Salai, dine padi dya\u0304di dishintulula\u2019mba \u201cWa Lu\u0304ma,\u201d wa\u0304mwinika bu Sala, dijina dyotuyukile batwe bonso. Lelo dijina dya bu Sala dishintulula bika? Dishintulula\u2019mba, \u201cMwana Mulopwe\u201d! Yehova wa\u0304shintulwile kine kyaa\u0304inikile uno mwana-mukaji muswedibwe dino dijina amba: \u201cNkamwesela dyese aye, kabidi nkakupa mwana mwana-mulume kudi aye, eyo, nkamwesela uka\u0304lamuka ke inandya mizo ne mizo; balopwe ba bantu bakalupuka mudi aye.\u201d\u200b\u2014Ngalwilo 17:5, 15, 16."}, {"text_idx": "#000018", "text": "Kipwano kya Yehova kya kuleta lukunwa lukeselwa\u2019mo mizo yonso kya\u0304di kya kufikidila kupityila kudi mwana\u0304 Sala mwana-mulume! Dijina dya\u0304inikile Leza uno mwana bu Izake, dishintulula\u2019mba, \u201cTusepo.\u201d Pa\u0304yukile Abalahama dibajinji mpango ya Yehova ya kwesela Sala ebutwile wandi mwana, penepo Abalahama \u201cwapona bukuvumane kasepa.\u201d (Ngalwilo 17:17) Wa\u0304tulumukile ne kusangala. (Loma 4:19, 20) Le Sala nandi?"}, {"text_idx": "#000019", "text": "Ne kwija kwine mpika, bana-balume basatu beni, ba\u0304iya ku pema wa Abalahama. Wa\u0304di mwinya nkalankala, inoko bano ba mulume ne mukaji banunu ba\u0304pelakana bukidi bonka kukatundaila beni\u2019ba. Kwivwana kudi Abalahama kanena Sala amba: \u201cLongolola bukidi bukidi misu isatu ya bukula bunekena, uvube\u2019bo, ute\u0304ke mikate.\u201d Mu kine kitatyi\u2019kya kulombola kizaji kwa\u0304di kulomba bintu bivule. Abalahama ka\u0304leke\u0304lepo mukaji kano kaji bunka; wa\u0304nyeme\u0304ne lubilo ku kipombo, wa\u0304tapa n\u0303ombe mwana ne kuteakanya bidibwa bikwabo ne bitomibwa. (Ngalwilo 18:1-8) Bano \u201cbana-balume\u201d ba\u0304di bamwikeulu ba Yehova! Padi mutumibwa Polo wa\u0304di ulamine uno mwanda mu n\u0303eni paa\u0304lembele amba: \u201cKemwaki\u0304lwai kizaji, mwanda kya\u0304fikije bamo ku kutundaila bamwikeulu pampikwa kuyuka.\u201d (Bahebelu 13:2) Lelo ubulwe\u2019po kwiula kimfwa kiyampe kya kizaji kya ba Abalahama ne Sala?"}, {"text_idx": "#000021", "text": "Mwikeulu umo paa\u0304pituluki\u0304le Abalahama mulao wa Leza wa amba Sala ukabutula mwana mwana-mulume, Sala wa\u0304di mu pema, uteja. Mulangwe wa kubutula mwana mungya myaka yaa\u0304di kadi nayo wa\u0304mwekele bu mwanda wakabwanyapo kwitabija\u200b\u2014o mwanda wa\u0304sepele mu mutyima wandi ne kunena\u2019mba: \u201cPano nanunupa byamwiko, ndoelelwe\u2019ni?\u201d Penepo mwikeulu wa\u0304lemununa Sala na kumwipangula kipangujo kiyampe amba, \u201cLelo kikomene Yehova i kika le?\u201d Sala wa\u0304kwatwa moyo, kazakala, ne bya\u0304di byendele\u2019mo eivwane namino. Wa\u0304tuna\u2019mba: \u201cMhm, nkisepelepo.\u201d Ino mwikeulu wa\u0304mulondolola\u2019mba: \u201cEhe, i bine, nanshi kusepako ubasepa.\u201d\u200b\u2014Ngalwilo 18:9-15."}, {"text_idx": "#000022", "text": "Lelo kusepa kwa\u0304sepele Sala kulombola\u2019mba wa\u0304budilwe lwitabijo? Ke amopo. Bible unena\u2019mba: \u201cPa lwitabijo Sala nandi wa\u0304tambwile bukomo bwa kwimita lutundu, nansha byaa\u0304di ke mupite myaka, mwanda wa\u0304mwene amba mwine wa\u0304mulaile\u2019wa i wa binebine.\u201d (Bahebelu 11:11) Sala wa\u0304di uyukile Yehova; kadi wa\u0304di uyukile amba ukafikidija mulao o-onso walaya. Le i ani motudi kasakilwapo lwitabijo lukomo pamo bwa luno? Tulon\u0303anga bukomo bwa kuyuka senene Leza wa mu Bible. Shi tulonga namino, nabya tukajingulula\u2019mba Sala wa\u0304di na bubinga bwa kwikadila na lwitabijo. Bine, Yehova i wa binebine kadi ufikidijanga mulao o-onso walaya\u200b\u2014kitatyi kimo ubwanya kulonga kino mu muswelo utulumuja kadi usepeja!"}, {"text_idx": "#000023", "text": "Yehova wa\u0304esele Sala pa mwanda wa lwitabijo lwandi lwa kutendelwa"}, {"text_idx": "#000024", "text": "Na myaka 90, ebiya Sala wa\u0304sangela kitatyi kyaa\u0304di wilaije tamba kala. Wa\u0304butwidile wandi mulume wasenswe mwana mwana-mulume, wandi mulume papo na myaka katwa! Abalahama wa\u0304inikile mwana\u2019wa bu Izake, nansha\u2019mba \u201cTusepo,\u201d enka na mwa\u0304laile\u2019kyo Leza. Tubwanya kufwatakanya mwa\u0304ivwanine Sala bukoke, koku umungamunga ne kunena\u2019mba: \u201cLeza wansepeja kadi, kadi bakwivwana bakasepelelanga nami.\u201d (Ngalwilo 21:6) Kino kyabuntu kya Yehova kya mu kingelengele kya\u0304sangeje Sala bininge kufika\u2019nka ne ku mfulo kwa bu\u0304mi bwandi. Inoko kadi, kubutula mwana kwa\u0304mupele biselwa bikatampe."}, {"text_idx": "#000025", "text": "Pa\u0304bwenye Izake myaka itano, kisaka kya\u0304tekele masobo pa kumulekeja mabele. Inoko kudi pa\u0304di patyumuka tutyi. Tutanga\u2019mba Sala \u201cwamona\u201d mwikadilo umo mubi. Ishemele, mwana\u0304 Hakala mwana-mulume wa myaka 19, wa\u0304di ufutulula nkasampe Izake. Ino keya\u0304dipo\u2019tu mizaulo bitupu. Mwenda mafuku mutumibwa Polo wa\u0304telele kupityila ku bukomo bwa mushipiditu mwikadilo wa kasusu wa Ishemele. Sala wa\u0304mwene kano kasusu bu: kyaka kikatampe pa bu\u0304mi bwa wandi mwana mwana-mulume. Sala wa\u0304di uyukile amba Izake ka\u0304dipo\u2019tu bu wandi mwana kete, ino wa\u0304pelwe mwingilo mukatampe mu mpango ya Yehova. O mwanda we\u0304komeje mutyima, wa\u0304kesamba na Abalahama pampikwa kafinda. Wa\u0304nena Abalahama apange Hakala ne Ishemele mwine.\u200b\u2014Ngalwilo 21:8-10; Ngalatea 4:22, 23, 29."}, {"text_idx": "#000026", "text": "Lelo Abalahama wa\u0304longele\u2019po namani? Tutanga\u2019mba: \u201cKine kino\u2019ki kyadi kibi byamwiko mu meso a Abalahama.\u201d Byaa\u0304di usenswe Ishemele bininge, o mwanda ka\u0304lekelepo kulombola buswe bwa bu mbutwile pa uno mwanda. Inoko, Yehova wa\u0304mwene uno mwanda senene, ne kulonga\u2019po kintu. Tutanga\u2019mba: \u201cEbiya Leza wamunena Abalahama amba: Kino namino kekibipapo mu meso obe, mwanda wa mwana ne umpika obe, mhm, mwamo monso mwakunenena Sala, enka kwivwana diwi dyandi, ke-muntu mudi Isake e mo lukatelwanga lukunwa lobe.\u2019\u201d Yehova wa\u0304kulupije Abalahama amba Hakala ne wandi mwana bakakwatakanibwa senene. Abalahama muntu wa kiko\u0304keji nandi wa\u0304longela monka.\u200b\u2014Ngalwilo 21:11-14."}, {"text_idx": "#000027", "text": "Bine, Sala wa\u0304di mukaji mulumbuluke wa Abalahama, kadi mukwashi wa binebine. Ka\u0304dipo\u2019tu wisamba enka bintu bisangaja wandi mulume kete. Paa\u0304mwene mwanda wa\u0304di wa kwikala na lupusa pa kisaka ne pa bu\u0304mi bwabo bwa kumeso, we\u0304sambile na wandi mulume pampikwa kafinda. Kwisamba pato\u0304kelela kekulombolapo amba Sala wa\u0304budilwe bule\u0304me. Na bubine, mutumibwa Petelo, mwana-mulume musonge, nandi wa\u0304mutelele mwenda mafuku bu kimfwa kya kutendelwa kya mwana-mukaji wa\u0304di uko\u0304kele bininge wandi mulume. (1 Kodinda 9:5; 1 Petelo 3:5, 6) Kunena na bubine, shi Sala wa\u0304tadile uno mwanda kilomonyeka, wa\u0304di wa kubulwa bule\u0304me kudi Abalahama, enka ne kujimija dyese dikatampe dya kisaka kyonso kituntulu. Sala we\u0304sambile na bule\u0304me mwanda wa mvubu."}, {"text_idx": "#000028", "text": "Bana-bakaji bavule basongwe basenswe bininge kimfwa kya Sala. Kupityila ku kimfwa kyandi, befundanga mwa kwisambila pampikwa kafinda ne na bule\u0304me na babo balume. Kitatyi kimo bana-bakaji basongwe babwanya kumona\u2019mba i biyampe Yehova alonge\u2019po kintu na mwaa\u0304longele kudi Sala. Nansha nankyo, baboilanga n\u0303eni ku lwitabijo lwa Sala lwa kutendelwa, ku buswe, ne ku kitu\u0304kijetyima kyandi."}, {"text_idx": "#000030", "text": "Nansha uno mwana-mukaji byaa\u0304ityilwe na Yehova bu \u201cMwana Mulopwe,\u201d inoko ka\u0304sakilepo bamumone pamo bwa muntu wa ku kisaka kya bulopwe. Ke kya kutulumukapo shi Abalahama wa\u0304tulwile \u201cmuyoa ne kumudila Sala\u201d * paa\u0304fwile na myaka 127. (Ngalwilo 23:1, 2) Wa\u0304ivwene bushiyena bwa kufwilwa muswe wandi \u201cMwana Mulopwe.\u201d Ne kutatana kwine mpika, Yehova Leza nandi wa\u0304ivwene bushiyena bwa uno mwana-mukaji wa kiko\u0304keji\u200b\u2014ne kadi utengele kukamusangwila mu paladisa pano pa ntanda. Na bubine, bu\u0304mi bwa nyeke kadi bwa nsangaji butengele Sala kumeso\u2019ku\u200b\u2014enka ne bonso beula lwitabijo lwandi.\u200b\u2014Yoano 5:28, 29."}, {"text_idx": "#000031", "text": "^ mus. 3 Dibajinji, bano ba mulume ne mukaji ba\u0304di betwa bu Abalama ne Salai kufika\u2019nka ne kitatyi kye\u0304bashintyile Leza majina, inoko mwanda wa kupe\u0304leja mwivwanino, tusa kwingidija majina abo ayukene senene."}, {"text_idx": "#000032", "text": "^ mus. 10 Yehova wa\u0304lekele bantu basonge bakaji bavule ne kwikala na bakaji ba pafula mu kitatyi kampanda, inoko mwenda mafuku wa\u0304pele Yesu Kidishitu lupusa lwa kujokeja muson\u0303anya umbajinjibajinji utala pa busongi wa\u0304letelwe mu Edena wa kusonga mukaji umo.\u200b\u2014Ngalwilo 2:24; Mateo 19:3-9."}, {"text_idx": "#000034", "text": "Le Ahalahama wa\u0304lombwele lwitabijo namani? Le i mu miswelo\u2019ka mosaka kwiula lwitabijo lwa Abalahama?"}, {"text_idx": "#000038", "text": "Mu Edipito, bamfumu ba Felo ba\u0304mwene Sala bu mwana-mukaji muyampe katalwe dimo. Myanda ya\u0304londele\u2019po ibwanya kukutulumuja."}]